《酬林国华先辈》
宋代·刘敞

昔吾临汝南，休骑思俊贤。此邦号多士，今世犹依然。

奉诏选计偕，至者皆比肩。子时避逃我，常独怀悁悁。

岂我非其人，长鲸隘蹄泉。将由求之失，黄鹄去不还。

察廉未塞责，负课终弥年。解印归卧家，百忧正缠绵。

闻子来仕门，华裾灿云烟。手携一卷书，金碧纷蝉联。

慰我平生怀，意好何深坚。始知向难进，非以相弃捐。

乡评让父兄，观国气无前。翰飞果自致，大笑诸老先。

毫末为豫章，众流成深渊。物常积于久，念子亦勉旃。

令名百世荣，文学贵本元。爱至相期深，愧无长者言。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。